“Janiw kunas ina ch’usat alaxpachat jalaqtankaspati”. Kusa amuykañ amuyumpiw qillqt’i. YUMANIN sarnaqawipa, junt’u uraqin yuritänwa, kunatix jupax jisk’a q’axull waynitutpachaw aka Chukiyaw jach’a Markan qamañ qallti, jan awki tayka jak’ana, ukat jupax ukham llakt’asit chuymaniw jiskt’asirakïna. Kunjamats jan awki tayka jak’anst qampachaysti?. Kunatix jupan jakawipanx janikiw suma qamawix utjkatänti, jan ukasti, llakita, manq’at jan manq’ata, ukhamarak t’aqisiñ urunakaw utjatayna. Wali t’aqin sarnaqatayna, jupar pachas apnaqkasp ukham amuyasina, ukat jupax pachan askipatapx wal amuyana, ukhamarus yatiqarakïnwa. Kunatix jupatakix wali ch’amakaspas ukhamaw amuyasina, ukhamipanx, jupax wali aski samkanakaruw yaqäna, kunatix jupan amuyupax ukanwa, kuntix samkaskan ukax phuqasiripinïnwa.
Jakawipan askipatakix, jupax wali amuyumpiw sarxarüna, lup’ïna, amuyäna, sapurupuniw juk’amp jakawipan askipatakix wal ch’amachasïna, uka sapür t’aqisiwi, llakisiw urunak uñjasinx makiw uka urunakar atipjañ munänxa, janiw ch’amt’aykanti, jan ukasti, kuntix jupax munkan ukxa jikxatañkamaw ch’amachäsina. Ukatpï, amuyu lup’iwinakapas taqi yant’anakar atipañatak ch’amachasitänwa, janiw pisichuymt’ayaskänti, amtaparux phuqhañx munapunirïnwa.
Tukuyjäna, YUMANIX wali amuyunakan ch’amanchasit jaqijanwa, irnaqawini, masinakaparus wali llamp’u chuymampikiw yanapt’äna, taqi chuymaw phuqhañamp tukuyañkamyatxatawäyi. Ukat jupax taqi chuymaw utjawipanx kunayman t’aqisiw urunakat mistusax qamasxäna, kunatix jupax aka Chukiyaw markanx jisk’a q’axull waynitutpachaw wali t’aqin sarnaqäna, uka t’aqisiw urunakax qhiparux jupatakix wali askïnwa. Ukhamaw Yumanin utjawipanxjan wali urunakat suma qamawir puriwayjäna, uruy arum t’aqisiwix janiw inakikanti, jan ukasti, qamawipan askipatakiw wal t’aqisïna, ukatx, ukhamarakiw masinakaparus wali munasiñ chuymamp yanapañ qallantäna, ukhamaw jupax jach’a tama taypir mantxäna, ukat suma wilamasinakapamp qamasxapxäna.
Qillqiri: Antonio Quispe Quispe
ayr_Latn ayr_Latn ayr_Latn scn_Latn